ΓΡΑΠΤΗ ΕΡΩΤΗΣΗ E-0282/97 υποβολή: Giovanni Burtone (PPE) προς το Συμβούλιο (14 Φεβρουαρίου 1997)

Θέμα: Δεινή κατάσταση στην οποία έχουν περιέλθει οι ιταλοί γαλακτοπαραγωγοί

Οι ιταλοί γαλακτοπαραγωγοί έχουν περιέλθει σε μια δεινή κατάσταση η οποία οφείλεται στις «γαλακτοκομικές ποσοστώσεις» που έχουν χορηγηθεί στην Ιταλία και οι οποίες υπήρξαν και συνεχίζουν να είναι απόλυτα δυσανάλογες με την πραγματική παραγωγική ικανότητα της Ιταλίας και τις ανάγκες της χώρας αυτής. Παρόλο που οι ανάγκες της Ιταλίας ανέρχονται σε 15,5 εκατομμύρια τόνους και παρόλο που η πραγματική παραγωγική ικανότητα της Ιταλίας είναι 10,5 εκατομμύρια τόνοι στη χώρα αυτή δόθηκαν ποσοστώσεις της τάξεως των 9,9 εκατομμυρίων τόνων μόλις.

Παρά τις σοβαρότατες προσπάθειες εξορθολογισμού του κλάδου οι οποίες είναι γνωστές στο Συμβούλιο και την Επιτροπή, δεν κατέστη δυνατός ο περιορισμός της παραγωγής προκειμένου να τηρηθούν οι ποσοστώσεις. Γι'αυτόν τον λόγο, επεβλήθη μια έκτακτη εισφορά στους 15.000 παραγωγούς οι οποίοι δεν κατόρθωσαν να τηρήσουν την ανώτατη προβλεπόμενη ποσότητα που όφειλαν να παράγουν. Η πλειοψηφία των παραγωγών αυτών όμως, δεν είναι σε θέση να αντιμετωπίσουν την πληρωμή του προστίμου που θα οδηγήσει στη χρεοκοπία της επιχείρησής τους. Οι επιπτώσεις για τον κοινωνικό ιστό, για το φυσικό περιβάλλον και ιδίως για τις χιλιάδες οικογένειες οι οποίες στηρίζονται στη δραστηριότητα αυτή, θα ήταν καταστροφικές.

Ο θυμός των ιδιοκτητών των αγροτικών εκμεταλλεύσεων είναι μεγάλος: αισθάνονται ότι έχουν αδικαιολόγητα ζημιωθεί λόγω της παράλογης ποσόστωσης που δόθηκε στη χώρα τους.

Ούτως εχόντων των πραγμάτων, ερωτάται το Συμβούλιο:

1. κατά πόσο θεωρεί θεμιτή και αναγκαία την αύξηση των ιταλικών ποσοστώσεων κατά τουλάχιστον 600.000 τόνους με αναδρομική ισχύ από την σοδειά 1995-1996 7

2. εφόσον η αναδρομικότητα του μέτρου δεν είναι δυνατή κατά πόσο σκέπτεται να επιτρέψει τη λήψη από τις αρμόδιες αρχές μέτρων στήριξης και χορήγησης πιστώσεων με ευνοϊκούς όρους στους ενδιαφερομένους προκειμένου να δυνηθούν να πληρώσουν την έκτακτη εισφορά που οφείλουν για τη σοδειά 1995/1996.

Κοινή απάντηση στις γραπτές ερωτήσεις Ε-0240/97 και Ε-0282/97 (5 Ιουνίου 1997)

Το Συμβούλιο, κατόπιν αιτήσεως της ιταλικής αντιπροσωπείας, προέβη δύο φορές σε ανταλλαγή απόψεων σχετικά με το μέλλον του κοινοτικού γαλακτοκομικού καθεστώτος καθώς και σχετικά με το συγκεκριμένο πρόβλημα των γαλακτοκομικών ποσοστώσεων, που επέτρεψε ειδικότερα σε όλα τα κράτη μέλη και στην Επιτροπή να λάβουν θέση σχετικά με την προσέγγιση που πρέπει να ακολουθηθεί για τη μεταγενέστερη εξέταση του φακέλλου. Στα πλαίσια αυτά, το Συμβούλιο πληροφορήθηκε σχετικά με τη δύσκολη κατάσταση που αντιμετωπίζει ο γαλακτοκομικός τομέας στην Ιταλία, και ειδικότερα για τα προβλήματα που δημιουργούνται από τα πρόστιμα λόγω υπέρβασης των γαλακτοκομικών ποσοστώσεων, καθώς και σχετικά με τις σημαντικές αποφάσεις που έλαβε η ιταλική κυβέρνηση. Ζητήθηκε να γίνουν διάφορες προσαρμογές γαλακτοκομικών ποσοστώσεων.

Υπογραμμίστηκε η σημασία που αποδίδεται στο μέλλον του γαλακτοκομικού καθεστώτος, με την προοπτική της λήξης της ισχύος του καθεστώτος αυτού το έτος 2000.

Το θέμα του μέλλοντος της γαλακτοκομικής πολιτικής και των γαλακτοκομικών ποσοστώσεων θα εξετασθεί σε ευρύτερα πλαίσια σύμφωνα με το ακόλουθο χρονοδιάγραμμα: παρουσίαση από μέρους της Επιτροπής μιας έκθεσης με βάση ανάλυση της κατάστασης της αγοράς, εξέταση από το ανεπίσημο Συμβούλιο του Μαΐου 1997 στο Middelburg, με βάση την προαναφερόμενη έκθεση της Επιτροπής, του μέλλοντος της ΚΟΑ των γαλακτοκομικών προϊόντων, παρουσίαση, σε μεταγενέστερο στάδιο, τυπικών προτάσεων της Επιτροπής.

Το ειδικότερο θέμα ενδεχόμενης παράτασης της προθεσμίας καταβολής των προστίμων που επεβλήθησαν στην Ιταλία λόγω της υπέρβασης των γαλακτοκομικών ποσοστώσεων, υπάγεται στην αρμοδιότητα της Επιτροπής.